Postin toimitusjohtajaksi noussut Turkka Kuusisto toimi verottajan mukaan väärin tilatessaan omille tonteilleen rakennustarvikkeita omistamansa yrityksen kautta.

Postin vt. toimitusjohtajan Turkka Kuusiston omakotitalo Vihdissä on myynnissä 468 000 eurolla. ETUOVI/BO LKV

Iltalehden tietojen mukaan Kuusisto tilasi rakennustarvikkeita Irpola Oy:n nimellä ja y-tunnuksella Vihtiin, jossa Kuusistolla ja hänen vaimollaan on kaksi omakotitaloa.

Rakennustarvikkeita on tilattu kymmenillä tuhansilla euroilla ja yrityksiltä, jotka eivät yleensä toimita tavaraa Irpolalle.

Vuonna 1972 perustettu Irpola tuo maahan teollisuudessa käytettäviä fluorimuoveja. Yrityksen toimipiste on Salossa.

Kuusisto omistaa Irpolasta 53,1 prosenttia johdon konsultointiin erikoistuneen Idego Consulting Oy:n kautta, ja on hallituksen puheenjohtajana molemmissa yhtiöissä.

Kuusiston vaimo on molempien yhtiöiden toimitusjohtaja. Kuusistot hankkivat Irpolan osake-enemmistön vuonna 2007.

Kaksi tonttia, kaksi omakotitaloa

Maanmittauslaitoksen mukaan Kuusistot ostivat Vihdistä kaksi tonttia 2009–2014.

Kauppakirjojen mukaan tontit maksoivat yhteensä 429 000 euroa. Kummallakaan tontilla ei ollut ostohetkellä rakennuksia.

Iltalehden tietojen mukaan kummankin tonttikaupan jälkeen Irpola Oy:hyn alkoi tulla laskuja, jotka eivät liittyneet millään tavalla yrityksen liiketoimintaan.

Vuokrahallissa toimiva Irpola oli tilannut suuria määriä rakennustarvikkeita, mutta yrityksen tiloissa ei rakennettu mitään.

Irpolan nimellä ja y-tunnuksella tilatut rakennustarvikkeet toimitettiin Vihtiin – paitsi kerran, kun ne tuotiin vahingossa Irpolan toimipisteeseen.

Vuonna 2011 valmistunut omakotitalo on tyylikkäästi sisustettu. ETUOVI/BO LKV

Karhukirjeitä ja karhupuheluita

Järjestely johti kiusallisiin tilanteisiin, kun Kuusiston Irpolan nimellä ja y-tunnuksella tilaamia rakennustarvikkeita ei maksettu ajallaan. Irpolaan tuli maksumuistutuksia ja puhelinvaihteeseen karhupuheluita.

Yksi kiusallisimmista tilanteista oli, kun perintäjätti Lindorff karhusi saatavaa Irpolalta. Laskussa oli yhteyshenkilönä Irpola Oy:n hallituksen puheenjohtaja Turkka Kuusisto – Lindorffin silloinen toimitusjohtaja.

Kuusistosta tuli Postin vt. toimitusjohtaja lokakuun alussa, kun Heikki Malinen jätti tehtävänsä. Kuusisto siirtyi Postiin vuonna 2016.

Ennen Lindorffia Kuusisto oli maalausliike Ma-Kron Oy:n toimitusjohtaja.

Turkka Kuusisto nimitettiin lokakuun alussa Postin vt. toimitusjohtajaksi. Timo Pylvänäinen

Kuusisto: ”Olen maksanut itse”

Iltalehti kysyi Kuusistolta, miksi hän on tilannut rakennustarvikkeita Irpola Oy:n nimellä ja y-tunnuksella tonteilleen – ja miten nämä rakennustarvikkeet liittyvät Irpola Oy:n liiketoimintaan.

Kuusisto ei vastannut Iltalehden kysymyksiin suoraan, mutta vakuutti, ettei Irpola – tai Idego Consulting – ole maksanut yritysten liiketoimintaan kuulumattomia laskuja.

– Omakotitalohankkeissani käyttämäni rakennustarvikkeet olen maksanut itse, Kuusisto sanoo sähköpostivastauksessaan.

Jos olet maksanut rakennustarvikkeet itse, miksi olet tilannut ne Irpola Oy:n nimellä ja y-tunnuksella? Oletko sinä tai puolisosi saanut alennusta edellä mainituista rakennustarvikkeista?

– Omakotitalohankkeissani käyttämäni rakennustarvikkeet olen maksanut itse arvonlisäveroineen. Tarvikkeista olen saanut normaalit pienrakentaja-alennukset, Kuusisto vastaa.

Koska Kuusisto ei edelleenkään vastannut miksi-kysymykseen, Iltalehti kysyi asiasta häneltä vielä kolmannen kerran.

Jos olet maksanut rakennustarvikkeet itse, miksi olet tilannut ne Irpola Oy:n nimellä ja y-tunnuksella?

– Minulle on omakotirakentamisen aikana ollut tärkeää asioiden sujuvuus.

Julkisten verotietojen mukaan Kuusisto ansaitsi vuosina 2009–2017 yhteensä 2,9 miljoonaa euroa, josta ansiotuloja oli 2,1 miljoonaa ja pääomatuloja 800 000 euroa.

Turkka Kuusistosta on tehty verovilppi-ilmoitus verottajalle. KUVAKAAPPAUS/VEROHALLINTO

Y-tunnus on liiketoimintaa varten

Iltalehden tietojen mukaan Kuusistosta on tehty verovilppi-ilmoitus verottajalle.

Verottajaa pyydetään selvittämään, onko Irpola Oy maksanut rakennustarvikkeita osakkaansa (Kuusiston) puolesta tai onko Kuusisto saanut toiminnallaan muuta henkilökohtaista taloudellista hyötyä.

Verohallinto ei kommentoi yksittäiseen henkilöön tai yritykseen liittyviä asioita, mutta Verohallinnon harmaan talouden torjunnan valvontapäällikkö Tarja Valsi kommentoi asiaa yleisellä tasolla.

Valsin mukaan osakas ei saa käyttää omistamansa yrityksen y-tunnusta henkilökohtaisiin hankintoihinsa.

– Y-tunnus on tarkoitettu yrityksen liiketoiminnan käyttöön, ei osakkaan henkilökohtaisten kulujen kierrättämiseen, Valsi sanoo.

Valsin mukaan elinkeinonharjoittajalla on oikeus alennuksiin tai muihin etuihin, jos ne liittyvät yrityksen liiketoimintaan.

– Rakennusliikkeen y-tunnusta käyttämällä voi saada merkittäviäkin alennuksia (rakennustarvikkeista).

Kuusistojen tontilla oli rakennustyöt käynnissä keväällä 2016. KUVAKAAPPAUS/INSTAGRAM

”Suurin osa toimii oikein”

Valsin mukaan henkilökohtaisten kulujen kirjaaminen yrityksen kirjanpitoon on yleisimpiä verotarkastuksessa havaittuja virhetyyppejä. Sitä esiintyy erityisesti pienemmissä yrityksissä.

– Kyllähän näitä tietysti on, ja yleensä sellaisissa yrityksissä, joissa on vain yksi tai korkeintaan muutama osakas. Ne ovat yleensä pienempiä yrityksiä, joissa päätösvalta on harvojen käsissä, Valsi sanoo edelleen yleisellä tasolla ja lisää, että suurin osa yrityksistä toimii tässäkin asiassa oikein.

Valsin mukaan yrityksen kirjanpitoon kirjataan yleensä pieniä sinne kuulumattomia kuluja, mutta toisessa ääripäässä on tapauksia, joissa kuluja on euromääräisesti huomattavan paljon.

– Olemme havainneet myös sellaista, että osakkaan rakentaman tai rakennuttaman omakotitalon rakennuskuluja on kirjattu yrityksen kirjanpitoon.

Valsin mukaan omakotitalon rakennuskulujen kirjaaminen yrityksen kirjanpitoon on peiteltyä osinkoa, joka hyödyttää sekä osakasta että tämän yritystä, joka saa aiheettomia alv-vähennyksiä ja maksaa kulujen rasittamasta tuloksesta vähemmän tuloveroja.

Peitellystä osingosta tulee yrityksen osakkaalle ankara veroseuraamus. Jos teko on tahallinen ja suunnitelmallinen, siitä voi tulla myös rikosoikeudellisia seuraamuksia.

Kuusiston mukaan Irpola Oy:hyn tai Idego Consulting Oy:hyn ei ole kohdistunut verotarkastusta vuosina 2018–2019.

– Käytämme ulkopuolista ammattimaista tilitoimistoa sekä siitä riippumatonta tilintarkastajaa tilinpäätöksen oikeellisuuden varmistamiseksi ja ne on toimitettu ajallaan tarvittaville viranomaisille. Molemmat yhtiöt ovat luonnollisesti avoimia kaikille viranomaistarkastuksille, mukaan lukien verotarkastus, Kuusisto sanoo.